WASHINGTON,
MAREKANI WABUNGE
wa Chama cha Democratic nchini hapa wameanzisha uchunguzi mpya dhidi ya Rais
Donald Trump, ambao unatishia kumzonga hadi msimu wa uchaguzi wa mwaka 2020. Uchunguzi
huo unahusisha shughuli za Ikulu (White House), kampeni na biashara za familia
yake. Mwenyekiti
wa Kamati ya Sheria ya Bunge la Marekani, Jerrold Nadler alisema jopo lake
linaanza uchunguzi kuhusu uwezekano wa kuzuiwa haki, ufisadi na matumizi mabaya
ya madaraka. Na
amekusanya nyaraka kutoka kwa watu 81 wanaohusishwa na Trump na washirika wake.
 “Kamati
ya Sheria ya Bunge imetuma maombi ya stakabadhi kwa watu 81, ambao wana taarifa
zinazohusu uchunguzi wetu wa matumizi mabaya ya madaraka na uhalifu mwingine
ambao unaweza kuwa umetendeka White House,” alisema mmoja wa wajumbe wa kamati
hiyo, Jamie Raskin. Uchunguzi
huo mpana huenda ukatoa nafasi kwa juhudi za kumwondoa madarakani Rais Trump
ingawa viongozi wa chama cha Democratic wameapa kuwa wataangazia njia zote na
kuitathmini ripoti ya wakili maalumu, Robert Mueller kabla kuchukua hatua
yoyote ile.  wana-Democratic
walichukua udhibiti wa Bunge la Wawakilishi na tayari wameanza kutumia mamlaka
yao kumwekea shinikizo rais. Trump
amezungumza na wanahabari baada ya tangazo la uchunguzi huo na kusema
atashirikiana na wanaofanya uchunguzi huo. “Kila
wakati nashirikiana na kila mmoja. Unajua, uzuri ni kwamba yote haya ni uongo
mtupu,” alisema Trump. Msemaji
wa Ikulu ya Marekani, Sarah Sanders alidai kuwa uchunguzi huo ni wa aibu na
kudhalilisha kuhusiana na mambo ya uongo.  Alidai
kuwa Nadler na wa-Democratic wenzake wameanzisha uchunguzi huo wa uongo
kutokana na hofu kuwa jambo walilokuwa wakilisema kwa miaka miwili la Trump
kushirikiana na Urusi kushinda uchaguzi, kwa sasa linaanza kukosa mashiko. Majina
hayo 81 yaliyoko kwenye orodha ya kamati hiyo yote yanagusia maisha ya Trump kuanzia
Ikulu, biashara, kampeni yake na kamati iliyosimamia kipindi cha mpito kutoka
kampeni hadi urais.  Kamati
hiyo pia inalitaka Shirika la Upelelezi la Marekani (FBI), Wizara ya Sheria na
nyinginezo kuwasilisha stakabadhi zinazohusu kuachiwa kwa wakili wa zamani wa
Trump, Mchael Cohen, aliyekuwa mshauri wa usalama wa taifa, Michael Flynn na
mwenyekiti wa zamani wa kampeni ya Trump, Paul Manafort.